**פיגמליון – סיפור מיתולוגי מעורר מוטיבציה**

פיתוח ועיבוד: שרון רחמים

**אוכלוסיית יעד:** תלמידי חטיבת ביניים – תיכון

**נושא:** מוטיבציה – אפקט גולם מול אפקט פיגמליון

**מתודה:** סיפור וסרטון

**משך היחידה:** כשלושה שיעורים

**מטרת השיעור:** באמצעות הסיפור, לעורר שיח בנושא מוטיבציה, **להכיר את המושגים "אפקט פיגמליון" ו"אפקט הגולם" ולבחון, כל תלמיד עם עצמו, מה מניע אותו.** הפרק מ"איך להצליח בשישה שיעורים" יאפשר לתלמיד לבחון את הסיפור במישור הריאליסטי ובהמשך במישור האישי.

**עזרים:**

* סיפור פיגמליון, משוכפל כמספר תלמידי הכיתה – מצ"ב בהמשך.
* שישה שיעורים להצלחה (פרק 3, חלק שני, העוסק בממציא תוכנית מיכא"ל) – קישור בהמשך.

**מהלך השיעור:**

\*\*\* את מהלך השיעור ניתן ליישם הן בשיעורי החינוך והן בשיעורי הספרות

**הקראת הסיפור ושיח בעקבותיו:**

הדגש בסיפור על פיגמליון הוא שלא מצא לעצמו אישה ולכן יצר לעצמו פסל בדמות האישה האידיאלית עבורו. הוא אהב את הפסל ודאג לו כאילו היה בן תמותה. מוונוס הוא ביקש שתעניק לו אישה הדומה לפסל וונוס הפכה את הפסל לאישה אמיתית.

* מה היו האתגרים שעמדו בפני פיגמליון?
* כיצד הצליח לעמוד באתגרים אלו?
* מדוע לא העז לבקש מהאלים מה שבאמת רצה?
* מדוע ונוס נעתרה לו?
* כיצד חש כשהצליח להגשים את חלומו?
* מה סייע לו? אלו גורמים חיצוניים? אלו גורמים פנימיים?

לאחר הקראת הסיפור וניתוחו באמצעות השאלות, יש לכתוב הגדרה על הלוח למושג "אפקט פיגמליון" ולשאול את התלמידים:

**מה הקשר בין ההגדרה לבין מסר הסיפור?**

**אפקט פיגמליון** היא תופעה פסיכולוגית חברתית הטוענת כי ציפיותיו של האדם עשויות להשפיע על התנהגות הזולת. מקור המושג ב**מיתולוגיה** היוונית.

אפקט פיגמליון הוא נבואה המגשימה את עצמה**.** הנבואה המגשימה את עצמה מתחילה באמונה כי בשעה שנאמרה היא לא הייתה נכונה. אולם כאשר נוהגים על פי האמונה נוצר מצב אמיתי. כך יוצרות אמונות שווא מציאות - ציפיות המושתלות באדם ביחס להתנהגותו הישגיו יכולתו הופכות להיות ציפיותיו מעצמו.

בכיתות מתוקשבות ניתן להסביר את אפקט פיגמליון באמצעות התמונה הבאה:



להקרין לתלמידים את פרק 3, חלק שני (דקה 13) מתוך הסדרה "איך להצליח בשישה שיעורים" בקישור: <http://www.mako.co.il/mako-vod-keshet/success&Partner=autoComplete>

**מצ"ב שתי אופציות לניתוח המהלך, שניתן לבחור מהן על פי רמת הכיתה:**

**אופציה ראשונה** -לחלק את הכיתה לשניים (או לארבע אם הכיתה גדולה), כאשר לכל קבוצה משימה: לאסוף כמה שיותר היגדים – קבוצה אחת היגדים מקדמים של אמונה, צמיחה ומוטיבציה וקבוצה שנייה היגדים מעכבים.

במהלך הציפייה יכתבו התלמידים היגדים באופן אישי ובתום הצפייה בסרט, על חברי הקבוצה לנהל שיח ביניהם ולאגד את ההיגדים שאספו לבריסטול.

**אופציה שנייה** - במהלך הצפייה על המורה לכתוב על הלוח ציטוטים מתוך הסרט:

בצד ימין של הלוח ציטוטים המיישמים הלכה למעשה את אפקט פיגמליון

ובצד שמאל של הלוח, ציטוטים המביאים לידי ביטוי את אפקט הגולם – ללא כותרות.

בתום הצפייה תקיים המורה שיח עם התלמידים על ההבדלים, היתרונות והחסרונות של הכתוב בכל אחד מצידי הלוח / על כל אחד מהבריסטולים.

המורה תסביר את המושג  **"אפקט הגולם".** אפקט הגולם בא לידי ביטוי כאשר המסרים הם שליליים והאדם אינו מאמין ביכולותיו.

השיח יסתיים במתן עצות שיתנו התלמידים (שניתן לכתוב אותן על בריסטול ולתלות בכיתה) כיצד ניתן להתמודד בדרך יעילה עם אפקט הגולם ולהפוך אותו לאפקט פיגמליון.

**פיגמליון** (מאנגלית: ליאורה הרציג, כפי שמופיע במגוון לתלמיד, עמוד 266)

פגמים רבים מצא פיגמליון בנשים, עד שלבסוף מאס במין היפה כולו וגמר אומר לא לשאת אישה. הוא היה פסל, ובתבונת כפיים מופלאה יצר פסל יפה להפליא, שהיה מאפיל גם על הנאווה בנשים. פסל זה הייתה לו חזות מושלמת של עלמה, שנראתה כאילו היא חיה ונושמת, ורק מתוך צניעות היא נמנעת מלהזיז את אבריה. אמנותו הייתה כה מושלמת, עד כי לא ניכר בה כי אמנות היא, ומעשה ידיו נראה כמלאכת מחשבת של הטבע. פיגמליון התפעל מפועל כפיו, וסופו שהתאהב בחיקוי שיצר. לא פעם היה מניח ידו עליה, כמבקש לוודא אם חיה היא או לא, וגם אז התקשה להאמין, שאינה אלא פסל שנהב. הוא ליטף אותה והעניק לה מתנות, מן הסוג האהוב על נערות – קונכיות מבהיקות ואבני חן, ציפורים קטנות ופרחים עתירי גוונים, חרוזים וענברים. הוא עטה מלבושים לגופה, ענד אבני חן לאצבעותיה וענק לצווארה. באוזניה תלה עגילים על חזה – מחרוזת פנינים. שמלתה הלמה אותה, ולבושה לא גרע מאומה מחינה. הוא הניח אותה על ספה מצופה מצעים יקרים וקרא לה אשתי. את ראשה תמך בכרית נוצות רכה, כאילו מסוגלת הייתה להתענג על רכותה.

הגיע מועד הילולת ונוס, זו הילולה הנחוגה בקפריסין ברוב עם והדר. הוקרבו קורבנות, עשן עלה מן המזבחות וריח קטורת מילא את חלל האוויר. לאחר שמילא את חלקו בהליכות הטקס, התייצב פיגמליון לפני המזבח ואמר בהכנעה: "אליכם האלים הכל יכולים שטוחה בקשתי, כי תתנו לי לאישה" – הוא לא העז לומר "את בתולת השנהב שלי" ותחת זאת אמר – "נערה שתדמה לבתולת השנהב שלי". ונוס, שהייתה נוכחת במעמד, שמעה את דבריו והבינה להרהורי ליבו; וכאות חסד ליבתה את שלהבת המזבח שלוש פעמים כחץ שלוח. בשובו הביתה סר אל בתולת השנהב שלו, רכן אל הספה והטביע נשיקה על שפתיה; נדמה היה לו שהן חמימות. הוא שב והידק את פיו אל פיה ואת ידו הניח על גופה; השנהב היה רך למגע ונעתר לאצבעותיו כדונג. הוא עמד שם משתומם ושמח, אף כי עדיין מפקפק וחושש פן טעות בידו, וכדרכם של אוהבים נגע שוב ושוב במושא תקוותיו. אכן חיה ונושמת היא! נימי הדם נעתרו ללחץ אצבעו וכבר שבו והתעגלו. ואחרי שעלה בידו להגות את מילות התודה, הצמיד עבד נאמן זה של ונוס את שפתיו אל זוג שפתיים ממשיות כשלו. הבתולה חשה בנשיקות פיו והסמיקה, וכשפקחה את עיניה בביישנות אל אור היום, פגע מבטה במבטו. ונוס ברכה את הכלולות הללו מעשי ידיה ופרי אותו זיווג הלוא הוא פאפוס, שעל שמו נקראה העיר המקודשת לאלת האהבה.